KIRJALLINEN KYSYMYS P-0842/01

esittäjä(t): José Pomés Ruiz (PPE-DE) komissiolle

(13. maaliskuuta 2001)

Aihe: Kanne 2000/4241 SG(2000) A/15164/3

Joulukuun 2. päivänä 1998 kaksi espanjalaista rekka-autoa, joissa oli lastina kaksisataaviisikymmentä Biurrun S.L. -maatalousyritykselle kuuluvaa sikaa, oli matkalla Cason teurastamolle Portugalin Malveiraan. Aguas de Mouran kohdalla autot pysäytti aseistautunut 3040 hengen joukko, josta jotkut olivat naamioituneet hupuin. Autot anastettiin ja suistettiin myöhemmin alas pengertä. Kuljetusajoneuvot tuhoutuivat, ja karja menetettiin täysin.

Vaikka Portugalin hallitus on ilmaissut paheksuntansa tapahtuneen johdosta, asian pitkään kestäneessä, kaksi vuotta sitten aloitetussa käsittelyssä ei ole syntynyt tuloksia. Mihin toimiin komissio on ryhtynyt 17. marraskuuta 2000 tavaroiden vapaata liikkuvuutta koskevan yhteisön lainsäädännön rikkomisesta Portugalin tasavaltaa vastaan nostamansa kanteen 2000/4241 SG(2000) A/1564/3 suhteen?

Franz Fischlerin komission puolesta antama vastaus

(18. huhtikuuta 2001)

Komissio on tutkinut kannetta 2000/4241, jossa on kyse väkivaltaisuuksista, joissa yksityiset aiheuttivat 2. joulukuuta 1998 merkittäviä aineellisia vahinkoja eläviä eläimiä kuljettaneille ajoneuvoille ja joiden vuoksi menetettiin suuri määrä eläimiä, ja tutustunut niihin vaikeuksiin, jotka ovat liittyneet korvauksen saamiseen kärsityistä vahingoista.

Kuten Portugalin viranomaiset, jotka ovat itse ilmaisseet paheksuntansa, komissio haluaa korostaa, että se on jatkuvasti tuominnut kaikki yksityisten väkivaltaiset hyökkäykset tavaroiden vapaan liikkuvuuden periaatetta vastaan.

Kuten tiedetään, komissio on jo kerran joutunut käynnistämään rikkomismenettelyn, koska kyseisen jäsenvaltion toimivaltaiset viranomaiset eivät olleet ryhtyneet tarvittaviin julkisiin toimenpiteisiin tämänkaltaisen tilanteen lopettamiseksi, ja Euroopan yhteisöjen tuomioistuin on todennut 9. joulukuuta 1997 asiassa C-265/95 komissio/Ranskan tasavalta antamassaan tuomiossa, että koska Ranskan tasavalta ei ollut toteuttanut kaikkia tarvittavia ja oikeasuhtaisia toimenpiteitä estääkseen yksityisiä rajoittamasta rikollisilla teoillaan maataloustuotteiden (hedelmien ja vihannesten) vapaata liikkuvuutta, se ei ole noudattanut sille maataloustuotealan yhteisistä markkinajärjestelyistä ja EY:n perustamissopimuksen 30 artiklasta (nykyinen 28 artikla) ja 5 artiklasta (nykyinen 10 artikla) johtuvia velvoitteita. (Kok. 1997, s. I-6959).

Esillä olevassa tapauksessa näyttäisi kuitenkin siltä, että seikkoja, joiden perusteella tuomioistuin on todennut, että Ranska ei ollut toteuttanut kaikkia tarvittavia ja oikeasuhtaisia toimenpiteitä, kuten sen ajanjakson pituus, jonka aikana välikohtaukset sattuivat ja välikohtausten suuri esiintymistiheys, ei voida soveltaa sellaiseen yksittäiseen ja ennalta arvaamattomaan välikohtaukseen kuin Biurrun L.S. -nimisen yrityksen kahden kuorma-auton sieppaaminen oli.

Näin ollen tuomioistuimen oikeuskäytäntöä, jossa tuomioistuin on tunnustanut, että periaate, jonka mukaan jäsenvaltio vastaa yhteisön oikeutta rikkomalla yksityisille aiheuttamistaan vahingoista on erottamaton osa perustamissopimuksella luotua järjestelmää (ks. asiat C-6/90 ja C-9/90, Francovich, tuomio 19.11.1991, Kok. 1991, s. I-5357 ja yhdistetyt asiat C-46/93 ja C-48/93, Brasserie du Pêcheur ja Factortame III, tuomio 5.3.1996, Kok. 1996, s. I-1029), tuntuu olevan vaikea soveltaa kanteessa 2000/4241 esillä olevaan tapaukseen.

Vaikka kanteessa 2000/4241 esille tulleet tosiseikat tapahtuivat jo 1998 ja vaikka komission tietoon ei ole tullut tällaisten välikohtausten toistumista, mikä osoittaisi Portugalin viranomaisten laiminlyöneen oikeasuhtaisten toimenpiteiden toteuttamisen estääkseen yksityisiä rajoittamasta tavaroiden vapaata liikkuvuutta, komissio on kääntynyt Portugalin viranomaisten puoleen saadakseen tietoonsa, millaisia keinoja ne ovat ottaneet käyttöön tämän kaltaisten tilanteiden varalta ottaen erityisesti huomioon ne velvoitteet, jotka johtuvat sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7 päivänä joulukuuta 1998 annetusta neuvoston asetuksesta (EY) N:o 2679/98(1).

(1) EYVL L 337, 12.12.1998.